Kommissionens beslutning

af 19. juni 2000

om godkendelse af EF-støtterammen for EF-strukturinterventioner i de regioner, der er omfattet af mål 1 eller modtager overgangsstøtte under mål 1 i Tyskland

(meddelt under nummer K(2000) 1475)

(Kun den tyske udgave er autentisk)

(2002/418/EF)

KOMMISSIONEN FOR DE EUROPÆISKE FÆLLESSKABER HAR-

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1), særlig artikel 15, stk. 4,

efter høring af Komitéen for Udvikling og Omstilling i Regionerne, udvalget i traktatens artikel 147, Komitéen for Landbrugsstrukturerne og Udvikling af Landdistrikterne og Komitéen for Fiskeri- og Akvakulturstrukturer, og

ud fra følgende betragtninger:

(1) I artikel 13 og følgende artikler i afsnit II i forordning (EF) nr. 1260/1999 fastlægges der betingelser for udarbejdelse og gennemførelse af EF-støtterammer.

(2) Ifølge artikel 15, stk. 1 og 2, i forordning (EF) nr. 1260/1999 forelægger medlemsstaterne efter at have hørt partnerne som omhandlet i samme forordnings artikel 8 Kommissionen en udviklingsplan, hvis indhold beskrives i samme forordnings artikel 16.

(3) I medfør af artikel 15, stk. 4, i forordning (EF) nr. 1260/1999 udarbejder Kommissionen på grundlag af medlemsstatens regionale udviklingsplan som led i det partnerskab, der defineres i samme forordnings artikel 8, og i samråd med den pågældende medlemsstat en EF-støtteramme for EF-strukturinterventionerne.

(4) Den tyske regering har den 5. november 1999 forelagt Kommissionen den regionale udviklingsplan for de regioner, der er omfattet af mål 1 som defineret i artikel 3, stk. 1, og de regioner, som modtager overgangsstøtte under mål 1 som defineret i artikel 6, stk. 1, første/andet afsnit, i forordning (EF) nr. 1260/1999. Planen indeholder de elementer, der omhandles i samme forordnings artikel 16, herunder en beskrivelse af de prioriterede felter samt oplysninger om støtte fra Den Europæiske Fond for Regionaludvikling (EFRU), Den Europæiske Socialfond (ESF), Den Europæiske Udviklings- og Garantifond for Landbruget (EUGFL), Udviklingssektionen, Det Finansielle Instrument til Udvikling af Fiskeriet (FIUF) og andre finansielle instrumenter til gennemførelse af planen.

(5) EF-støtterammen er blevet udarbejdet i samråd med den pågældende medlemsstat som led i partnerskabet.

(6) Kommissionen har sikret sig, at EF-støtterammen er blevet udarbejdet i overensstemmelse med additionalitetsprincippet.

(7) I henhold til artikel 10 i forordning (EF) nr. 1260/1999 sikrer Kommissionen og medlemsstaten under overholdelse af partnerskabet samordningen af de forskellige fondes interventioner, dels indbyrdes, dels med interventionerne fra EIB og de øvrige eksisterende finansielle instrumenter.

(8) EIB har medvirket ved udarbejdelsen af EF-støtterammen i henhold til artikel 15, stk. 4, i forordning (EF) nr. 1260/1999. Den har erklæret sig villig til at bidrage til gennemførelsen af denne støtteramme i henhold til sine vedtægtsmæssige bestemmelser.

(9) EF's støtte for hele perioden og den årlige fordeling af den fastsættes i euro. Den årlige fordeling skal stemme overens med de finansielle overslag. I henhold til artikel 7, stk. 7, i forordning (EF) nr. 1260/1999 er EF's støtte blevet indekseret med 2 % om året. I henhold til artikel 7, stk. 7, og artikel 44, stk. 2, i forordning (EF) nr. 1260/1999 kan støtten revideres midtvejs, dog senest den 31. marts 2004, med henblik på at tage højde for den reelle prisudvikling og fordelingen af resultatreserven.

(10) Under hensyntagen til den rytme, hvormed EF-støtterammens prioriterede felter udmøntes konkret, skal fordelingen af beløbene mellem de prioriterede felter eller interventionerne inden for forudbestemte begrænsninger kunne justeres i samråd med den pågældende medlemsstat i det omfang, der er behov for det-

VEDTAGET FØLGENDE BESLUTNING:

Artikel 1

EF-støtterammen for EF-strukturinterventioner i de regioner, der er omfattet af mål 1, og de regioner, der modtager overgangsstøtte under mål 1 i Tyskland for perioden 1. januar 2000 til 31. december 2006, godkendes.

Artikel 2

1. I henhold til artikel 17 i forordning (EF) nr. 1260/1999 omfatter EF-støtterammen følgende elementer:

a) de prioriterede felter, der er udvalgt med henblik på EF-strukturfondenes og medlemsstaternes fælles initiativer, deres særlige mål, udtrykt i tal, en forhåndsevaluering af den forventede virkning og deres sammenhæng med den økonomiske, sociale og regionale politik og beskæftigelsesstrategien i Tyskland; der er følgende prioriterede felter:

1) forøgelse af industriens konkurrenceevne, navnlig når det gælder små og mellemstore virksomheder

2) infrastrukturforanstaltninger

3) beskyttelse og forbedring af miljøet

4) fremme af arbejdskraftens potentiale og af lige muligheder

5) fremme af udviklingen af landdistrikterne og fiskeriet

6) teknisk bistand

b) en oversigt over de operationelle programmer, der skal iværksættes, herunder deres særlige mål og de fastlagte prioriterede felter

c) en vejledende finansieringsplan, der for hvert prioriteret felt angiver det påtænkte rammebeløb for hvert år for medfinansieringen fra den enkelte fond samt Tysklands egne støtteberettigede offentlige midler og skønnede private midler.

Finansieringsplanen præciserer, hvilke bevillinger der er afsat til regioner, som modtager overgangsstøtte under mål 1; fondenes samlede årlige finansielle deltagelse for EF-støtterammen er forenelig med de gældende finansielle overslag

d) bestemmelser vedrørende EF-støtterammens gennemførelse, som omfatter udpegning af forvaltningsmyndigheden og bestemmelser om partnernes involvering i overvågningsudvalgene

e) forhåndskontrol af additionaliteten og relevant information om pengestrømmenes gennemsigtighed

f) oplysninger om de bevillinger, der er nødvendige for at forberede, overvåge og evaluere EF-støtterammen og de operationelle programmer.

2. Den vejledende finansieringsplan angiver de samlede udgifter til de prioriterede felter, der er udvalgt med henblik på EF's og den pågældende medlemsstats fælles initiativer, dvs. 51515218947 EUR for hele perioden, samt de påtænkte rammebeløb for medfinansieringen fra strukturfondene, dvs. 20707000000 EUR.

Det nationale finansieringsbehov, der følger deraf, dvs. 13080780637 EUR for den offentlige sektor og 17727438310 EUR for den private sektor, kan delvis dækkes af EF-lån fra EIB og de øvrige låneinstrumenter.

>TABELPOSITION>

3. Under gennemførelsen af finansieringsplanen kan de samlede udgifter eller fondsstøtten til et prioriteret felt eller en intervention efter aftale med medlemsstaten i hele perioden justeres med op til 25 % af den samlede fondsstøtte eller en højere procentdel, når blot beløbet ikke overstiger 60 mio. EUR, og den samlede fondsstøtte ikke ændres.

Artikel 3

Denne beslutning er rettet til Forbundsrepublikken Tyskland.

Udfærdiget i Bruxelles, den 19. juni 2000.

På Kommissionens vegne

Michel Barnier

Medlem af Kommissionen

(1) EFT L 161 af 26.6.1999, s. 1.